Elektrisiëns beseer toe kragboks ontplof(Argieffoto: ER24) Twee elektrisiëns het ernstige brandwonde opgedoen toe ŉ substasie in Vredehoek waaraan hulle gewerk het, ontplof het. Die twee het Saterdagoggend gewerk om kragtoevoer na die gebied te probeer herstel, het Ross Campbell, woordvoerder van ER24, gesê. Verskeie buurte sit sonder kragtoevoer ná Vrydag se sterk wind en swaar reën oor Kaapstad. Die twee mans het brandwonde opgedoen toe hulle ŉ elektrisiteitsboks oopgemaak het, het Campbell gesê. Een van die mans is in ŉ ernstige toestand. Die oorsaak van die ontploffing is nog nie bekend nie. Die Kaapstadse brandweer, elektrisiteitsdepartement, asook die polisie was op die toneel, het Campbell gesê.